Viola bronzokukolo

Viola bronzokukolo (Chrysococcyx xanthorhynchus) estas specio de la familio de la kukoledoj, en la ordo de birdoj, nome Cuculiformes, kiuj inkludas ankaŭ la vojkurulojn, la aniojn, la centropojn kaj la hoacinon.

Aspekto
La maskloj havas brilviolajn plumojn sur la kapo kaj supraj partoj de la korpo. La nigreca vosto havas blankan pinton kaj striecajn eksterajn plumojn. La plej spektakla trajto estas la helirizaj violaj mentono kaj supra brusto. La ventro estas blanka kun larĝaj nigraj, verdaj aŭ violaj strioj. Maturaj maskloj ankaŭ havas ruĝan okulringon. La proksime rilata specio, C. amethystinus, havas brilan bluviolan gorĝareon anstataŭ la ruĝecviolan koloron de ĉi tiu kukolo.

La inoj havas makulecajn, verdec-bronzajn suprajn partojn kaj malhelbrunan kronon. Estas blankaj markoj ĉirkaŭ la okuloj kaj foje sur la frunto. La centraj vostoplumoj estas verdecaj, dum la eksteraj plumoj estas ruĝecbrunaj kun verdecaj strioj. La eksteraj vostoplumoj estas striecaj nigrablanke. La brusto estas blankeca kun bronzverdaj strioj kaj varie nuancaj ruĝecbrunaj markoj.

Junuloj havas striecajn ruĝecbrunajn kaj verdetajn bronzajn plumojn sur la supraj partoj de la korpo, brile ruĝecbrunan kronon, ruĝecbrunajn kaj makulecajn verdajn aŭ brunajn flugilojn, striecan brunan kaj ruĝbrunan voston kaj brunstriecajn blankajn subajn partojn.

Distribuado kaj habitato
La viola kukolo troviĝas de nordorienta Barato ĝis Sudorienta Azio, Grandaj Sundoj, Palavano kaj Filipinoj. Sudaj populacioj estas loĝantaj, dum nordaj populacioj en lokoj kiel Asamo kaj Bangladeŝo ŝajnas esti migrantaj.

Ĝiaj naturaj vivejoj estas subtropikaj aŭ tropikaj humidaj malaltebenaĵaj arbaroj kaj subtropikaj aŭ tropikaj manglejoj. Ĝi ankaŭ videblas en ĝardenoj, fruktoĝardenoj kaj kaŭĉukplantejoj. Ĝi troviĝas de malaltebenaĵoj ĝis 1500 m, sed ĉefe sub 700 m.

La specio estas registrita kiel malofta tra sia tuta teritorio. Tamen, ĉar ĝi havas larĝan teritorion, la specio ne estas konsiderata minacata fare de la IUCN. Tamen unu fonto sugestas, ke la specio estas minacata en areoj de sia teritorio pro habitatperdo.

Kutimaro
Violaj kukoloj estas insektovoraj sed ili ankaŭ manĝas fruktojn. Oni vidis ilin skui harplenajn raŭpojn por forigi la stomakan enhavon por konsumo.  Ili manĝoserĉas rampante supren kaj malsupren laŭ branĉoj, sed ili ankaŭ povas muŝkapti dumfluge.

Kukoloj estas nestoparazitoj kaj demetas siajn ovojn en la nestoj de aliaj birdoj. La maskloj estas aktivaj kaj laŭtemaj dum la reprodukta sezono por allogi partnerojn. Post kiam ili pariĝis, la inoj fariĝas sekretemaj dum ili serĉas taŭgajn nestojn por demeti siajn ovojn.

Gastigaj specioj registritaj por la viola kukolo estas sunbirdoj kaj araneĉasistoj (dek tri specioj de la genro Arachnothera, malgrandaj birdoj parencaj al sunbirdoj). Gastigaj specioj ofte rekonas plenkreskajn kukolojn kiel minacon kaj forpelas ilin, sed poste ne rekonas, ke la kukolaj ovoj en la nesto estas fremdaj. Kukol-idoj estas kutime pli grandaj ol gastigaj idoj. Oni observis, ke la idoj de multaj kukol-specioj ĵetas la gastigajn idojn el la nesto, kvankam ĉi tiu konduto ankoraŭ ne estis registrita por la viola kukolo.

Referencoj

 Birds of The Gambia de Barlow, Wacher kaj Disley, 

Eksteraj ligiloj

 Viola bronzokukolo el Andamanoj en INW 
 Viola bronzokukolo, fotoj, filmetoj kaj sono 

Kategorio:Nestoparazitoj
Kategorio:Kukoloformaj
Kategorio:Kukoledoj
Kategorio:Birdoj de Azio